Lars Hansen var en af dem, der i aftes skyndte sig at køre ned til Fleggaard i Harrislee syd for den dansk-tyske grænse, da meldingen fra statsminister Mette Frederiksen (S) lød, at de danske grænser lukker i dag klokken 12.

- Vi hørte jo, at grænsen ville blive lukket i dag, så tænkte vi, at vi hellere måtte komme herned og få fyldt op med øl og sodavand, siger Lars Hansen.

Nedlukningen af de danske grænser gælder til og med den 13. april af frygt for yderligere spredning af coronavirus.

- Det her varer jo helt til efter påske, så må vi hellere have fyldt op.

- Jeg var godt nok også hernede i går bare for at have fyldt op til 14 dage, men nu er der hentet ekstra, så vi ikke løber tør i påsken, fortæller Lars Hansen.

Han plejer normalt kun at handle ind om formiddagen, hvor der ikke er så mange folk.